April 2016 ~ Die Affêre
Naaste aan my hart
Posted on April 24, 2016 by Annalize
Die dinge hier om my lê die naaste aan my hart.
Die lawaaierige deurmekaarheid van hierdie aardse woning is my rus.
Die onperfekte mure omsluit en beskerm my hart se skat.
In die halfklaar kombuis ontmoet ons aan die einde van ñ dag.
Ja, hierdie onvoltooide, middelklas huis, ís my paleis.
Hier maak ons vuur en vier ons fees.
Hier word klavier gespeel, rockstar repertoires uitgevoer, koek gebak, graffiti geteken op wit kamermure.
Hier hardloop kaalvoet, pienk prinsesse met tiaras en vere boas.
Hier lag en baklei vry geeste en sensitiewe divas.
Hier word liefgehê en gelag. Soms, word hier geskree en gehuil.
In die ruim erf, blaf honde histeries vir trampolien toertjies.
Hier blaas vet katte as jy jou voete beweeg in die nag.
Hier in my paleis, word besoekers verwelkom deur die geur van varsgemaalde donker koffiebone.
Die verwelktes word gered deur my nood bottle koue Chardonnay.
Hier baklei ons om erkenning, oorlewing, geluk en bestaan.
Hierdie gewone tuiste is my veilige hawe.
Al grendel ek sóms my fort teen die einste lieftallige pienk prinsesse.
Net sodat ek kan lus bly om hulle te voer.
Posted in Ma Wees	Tagged dankbaarheid, ouerskap